135/2023

Útdráttur

Kærður var úrskurður héraðsdóms þar sem fallist var á kröfu L um að X skyldi sæta gæsluvarðhaldi. Fyrir lá endanleg niðurstaða um afhendingu X til Póllands á grundvelli evrópskrar handtökuskipunar. Í úrskurði Landsréttar kom fram að eins og atvikum væri háttað yrði fallist á með L að ætla mætti að X myndi reyna að komast úr landi eða forða sér með öðrum hætti undan fullnustu refsingar, sbr. b-lið 95. gr. laga nr. 88/2008. Að virtum atvikum að öðru leyti hefði L ekki sýnt fram á að nauðsynlegt væri að X sætti gæsluvarðhaldi vegna málsins, sbr. 1. mgr. 14. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar og fyrrgreint ákvæði laga nr. 88/2008. Telja yrði farbann, sem væri vægara úrræði, fullnægjandi til koma í veg fyrir að X komi sér undan málsmeðferð og afhendingu á honum til pólskra yfirvalda, sbr. 3. mgr. 14. gr. laga nr. 51/2016, sbr. 1. mgr. 100. gr. laga nr. 88/2008. Var X því bönnuð brottför frá landinu í nánar tilgreindan tíma.

Úrskurður Landsréttar

Landsréttardómararnir K-kk-nf H-kk-nf, R-kvk-nf B-kvk-nf og S-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 17. febrúar 2023, sem barst réttinum ásamt kærumálsgögnum 20. sama mánaðar. Kærður er úrskurður Héraðsdóms Vesturlands 17. febrúar 2023 í málinu nr. R- [...]/ 2023 þar sem varnaraðila var gert að sæta gæsluvarðhaldi, þó ekki lengur en til sunnudagsins 26. febrúar 2023, klukkan 15:30. Kæruheimild er í l-lið. 1. mgr. 192. gr. laga nr. 88/2008 um meðferð sakamála.

2

Sóknaraðili krefst þess að hinn kærði úrskurður verði staðfestur.

3

Varnaraðili krefst þess aðallega að hinn kærði úrskurður verði felldur úr gildi, til vara að varnaraðila verði gert að sæta farbanni í stað gæsluvarðhalds og að því frágengnu að gæsluvarðhaldi verði markaður skemmri tími. Þá krefst hann þóknunar til handa skipuðum verjanda sínum fyrir Landsrétti.

Niðurstaða

4

Krafa sóknaraðila um að varnaraðila verði gert að sæta gæsluvarðhaldi er reist á því að fyrir liggi endanleg niðurstaða um afhendingu á varnaraðila til Póllands á grundvelli evrópskrar handtökuskipunar, sbr. úrskurð Landsréttar 16. þessa mánaðar í máli nr. 121/2023 þar sem fallist var á kröfu ríkissaksóknara þar að lútandi. Til grundvallar handtökuskipuninni er dómur héraðsdóms í Kraków 28. september 2018 þar sem varnaraðila var gert að sæta fangelsi í sex ár vegna manndráps og líkamsmeiðinga af gáleysi sem hlaust af hraðakstri varnaraðila undir áhrifum fíkniefna. Hefur varnaraðili í skýrslutökum hjá lögreglu kannast við dóminn og málsatvik.

5

Varnaraðili hefur verið búsettur hér á landi í fimm ár, leigir hér íbúð og stundar atvinnu. Fyrir hefur legið allt frá handtöku varnaraðila 16. janúar síðastliðinn að afhending á honum til Póllands væri yfirvofandi án þess að varnaraðili hafi á þeim tíma reynt að koma sér undan meðferð málsins. Hefur varnaraðili sætt farbanni og sinnt tilkynningarskyldu vegna þess hjá lögreglu.

6

Eins og atvikum er háttað verður fallist á með sóknaraðila að ætla megi að varnaraðili muni reyna að komast úr landi eða forða sér með öðrum hætti undan fullnustu refsingar, sbr. b-lið 95. gr. laga nr. 88/2008. Að virtum atvikum að öðru leyti hefur sóknaraðili ekki sýnt fram á að nauðsynlegt sé að varnaraðili sæti gæsluvarðhaldi vegna málsins, sbr. 1. mgr. 14. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar og fyrrgreint ákvæði laga nr. 88/2008. Telja verður farbann, sem er vægara úrræði, fullnægjandi til koma í veg fyrir að varnaraðili komi sér undan málsmeðferð og afhendingu á honum til pólskra yfirvalda, sbr. 3. mgr. 14. gr. laga nr. 51/2016, sbr. 1. mgr. 100. gr. laga nr. 88/2008.

7

Samkvæmt framangreindu verður fallist á varakröfu varnaraðila um að honum verði gert að sæta farbanni í stað gæsluvarðhalds eins og nánar greinir í úrskurðarorði.

8

Þóknun skipaðs verjanda varnaraðila vegna meðferðar málsins fyrir Landsrétti greiðist úr ríkissjóði og er hún ákveðin að meðtöldum virðisaukaskatti, eins og í úrskurðarorði greinir.

Úrskurðarorð :

Varnaraðila, X, er bönnuð brottför frá landinu, þó eigi lengur en til sunnudagsins 26. febrúar 2023, klukkan 15.30.

Þóknun skipaðs verjanda varnaraðila, A-kk-ef K-kk-ef V-kk-ef lögmanns, 214.272 krónur, vegna meðferðar málsins fyrir Landsrétti greiðist úr ríkissjóði.